K. Tóthová, poslankyňa: (2001-12-11):
I. Presperín, podpredseda: Pán poslanec Tatár. P. Tatár, poslanec: Ďakujem pekne za slovo. K týmto a rôznym navrhovaným zvýšeniam alebo presunom chcem povedať, že boli sme to jedine my, ktorí sme navrhli zásadné zníženie výdavkov rozpočtu. A musíme povedať, že je to v súlade s programovým vyhlásením vlády, ktoré hovorí, že ku koncu volebného obdobia má byť vyrovnané finančné hospodárenie. A upozorňujeme, že ak sa nezníži celkový schodok, teda celkové výdavky, tak my nebudeme podporovať takýto rozpočet. Navrhujeme znížiť z výdavkov na chod štátu, teda na úrady a štátny aparát a na dotácie 15,5 miliardy korún. Druhá vec je, že tiež sa chcem vyjadriť k návrhom, ktoré sú z onej, onej tej vládnej sľúbenej miliardy. Myslíme si, že kupovanie si poslancov za to, aby hlasovali za celý zlý rozpočet tým, že dostanú takúto príležitosť, že nie je dobré. Po prvé, zvyšuje sa deficit, čo považujeme za nemorálne. A po druhé, zakrýva sa to, že ostatné zložky toho rozpočtu nezmenili štruktúru, že vláda štvrtýkrát nevyužila šancu na zásadnú zmenu štruktúry rozpočtu. A to sú také zásadné poznámky a myslíme si, že je potrebné to celkom jasne a pokojne pomenovať, pretože ak v budúcnosti majú byť tie rozpočty lepšie, tak inak ako touto cestou sa nedá ísť. Ďakujem. I. Presperín, podpredseda NR SR: Pán poslanec Šepták. R. Šepták, poslanec: Ďakujem za slovo, pán predsedajúci. Prepánajána, pani ministerka, čo ste to spustili v tomto parlamente? S plnou vážnosťou hovorím, to som tu ešte nezažil, aby takýmito spôsobmi boli presadzované niektoré návrhy, aby poslanecké kluby zlučovaním takýchto návrhov tu predkladali také veci, ktorými sa má možnosť zaoberať krajský úrad alebo okresný úrad. Tu budeme v parlamente z vašej sľúbenej miliardy teraz počúvať a rozdeľovať? Takýmto spôsobom, tak ako povedal môj predrečník, si kupujete poslancov za to, aby zahlasovali za tento rozpočet? Ja vám teda v stručnosti pripomeniem, aký rozpočet tu máme predložený. Nadhodnotené príjmy, chaoticky rozhádzané výdavky, spackaný a finančne nezabezpečený proces kompetencií na samosprávu, reformy dôchodková, zdravotná a sociálna sú na bode mrazu a ďalšie a ďalšie veci, ktoré v tomto rozpočte máte. A vy tu idete hovoriť o miliarde, ktorú majú vaše koaličné poslanecké kluby rozdeliť? Rozdeliť na jednotlivé regióny? Je jasné, že idú voľby, ale myslím si, že toto nie je tá cesta, ktorá by vám pomohla k víťazstvu. Ďakujem. I. Presperín, podpredseda NR SR: Pán poslanec Benčat. J. Benčat, poslanec: Ďakujem za slovo, pán predsedajúci. Chcem len pripomenúť ctenej snemovni, že sa začína volebná kampaň. Netýka sa to len SDĽ, ale bude sa to zrejme týkať aj iných klubov, takže my sme nedostali nič a dostali iba vládni koaličníci po tých 10, 12 miliónov. Ako to vychádza, je to okolo 220 miliónov, čo sa tu navrhovalo. Dnes máme teda krát 22 poslancov za SDĽ. Vychádza to. Je to pravda, čo povedal môj predrečník kolega Baco. Ja si myslím, že začína kupčenie aj kvôli schváleniu rozpočtu. Ctení kolegovia z koalície, je to hanba, ak to takýmto spôsobom, takto lacno prijmete. Kde sú všetky tie ostatné požiadavky škôl. Zoberme si školstvo, len školstvo. Ďalšie stovky, možno aj tisícky striech potrebuje opravu. Ďalšie stovky potrebujú plynofikáciu a možnože kopu iných vecí, aby boli funkčné. Kde je tých 563 mil. korún na vysoké školy? Kde sú? To znamená, že poďme teda licitovať, akým spôsobom ich dostať naspäť. Nebudeme tu rozprávať o strechách tam a tam a tam, o kúrení, tam a tam a tam. Toto je jednoducho sprosté kupčenie a začiatok volebnej kampane pre túto vládnu koalíciu. Prosím vás pekne, keď si zoberiete len tých 0,67 % na vysoké školy z HDP a porovnávam ich s rokom 1992, kde bolo 1,05, kde sme sa dostali. Tak tu rokujme o týchto veciach, o vážnych veciach, nie o tom, či strecha v Žemberovciach alebo kde spadne. To je všetko kupčenie s hlasmi, nič iné. Ďakujem pekne. I. Presperín, podpredseda NR SR: Pán poslanec Andrassy. Prosím pokoj. Ľ. Andrassy, poslanec: Ďakujem veľmi pekne. Pán predsedajúci, musím pripomenúť kolegom poslancom aj z opozície, že mali možnosť vystúpiť ako v písomne prihlásených, takisto aj v ústne prihlásených a dať pozmeňujúce návrhy, ale zo 49 prihlásených poslancov z opozície vystúpili len 8. Teda aj ich záujem o rozpravu a predkladanie pozmeňujúcich návrhoch o niečom svedčí. Chcem pozitívne hodnotiť vo vystúpení kolegu Bartoša najmä dva pozmeňujúce návrhy. Jeden, ktorý smeruje k podpore vysokoškolského vzdelávania ku krytiu tých nákladov, ktoré budú vznikať vysokým školám z hľadiska externého štúdia, ale takisto pozitívne vnímam aj návrh, ktorý súvisí so 100 mil. Sk na jednorazové vyplatenie odškodného pre tých, ktorí v druhej svetovej vojne bojovali za to, aby nielen na Slovensku, ale aj v Európe zavládol mier. Chcem povedať, že tieto pozmeňujúce návrhy ale súvisia aj so zákonmi, ktoré bude prerokúvať parlament, a preto verím, že poslanci, ktorí podporia tieto pozmeňujúce návrhy, potom aj pri prerokovaní ako zákona o odškodnení odbojárov, takisto aj zákona o vysokých školách podporia bezplatný prístup k vysokoškolskému vzdelaniu vo všetkých jeho formách, ale takisto podporia aj zákon o odškodnení odbojárov. Jednu malú poznámku, ak kolegovia poslanci z opozície kritizujú tieto pozmeňujúce návrhy, ktoré predložil poslanec Bartoš, chcem sa ich opýtať, či im nezáleží na tom, aby sme podporili odškodnenie odbojárov. Podporili školstvo, či už stredoškolské alebo aj vysokoškolské, teda hlasovanie o týchto návrhov nebude len o tom, o čom oni hovoria. I. Presperín, podpredseda NR SR: Pán poslanec Benkovský, má slovo. (Ruch v sále.) M. Benkovský, poslanec: Ďakujem za slovo. Vážený pán podpredseda Národnej rady, chcel by som zdôrazniť, že, samozrejme, podporujeme návrhy, ktoré tu predniesol pán poslanec Bartoš, a to predovšetkým preto, že ostatné poslanecké kluby aj napriek dlhším diskusiám neboli ochotné podporiť realizáciu finančného odškodnenia príslušníkom zahraničných armád a domáceho odboja. Preto sme to riešili takýmto spôsobom, akým sme to vedeli riešiť, a odporúčame teda, predpokladáme prijatie tohto pozmeňujúceho návrhu takisto ako návrhov, ktoré súvisia predovšetkým so vzdelaním. Chcel by som v tej súvislosti zdôrazniť, že áno, ide nám o bezplatné štúdium i externých študentov na vysokých školách. Idú predovšetkým prostriedky a nemalé prostriedky do rekonštrukcie zdravotníckych zariadení, do rekonštrukcie internátov vysokých škôl a stredných odborných učilíšť. To znamená, že nejdú prostriedky do akéhosi vzduchoprázdna alebo na prejedenie, ale idú na to, aby sa realizovali aj programové úlohy tejto vlády. Preto by som odporúčal, aby sme k tomu aj takýmto spôsobom pristupovali. To znamená, že len do oblasti vzdelania ide asi 70 mil. Sk z tohto návrhu, ktorý predložil pán poslanec Bartoš a takisto prvá priorita Strany demokratickej ľavice, ako je zamestnanosť, je riešená v štátnom rozpočte a v rozpočte Národného úradu práce. Preto si myslím, že nejde o neoprávnené vynakladanie prostriedkov či účelové navyšovanie jednotlivých kapitol, ale všetko ide do konkrétnych miest a obcí nášho Slovenska. Preto by som aj trošku chcel reagovať ešte na kolegu Tatára, že dávame takéto populistické návrhy, ktoré ochromujú funkcie štátu, tak asi ťažko s nimi môžeme súhlasiť. Čudujem sa, čo robil doteraz tri roky v jednej koalícii. Ďakujem. I. Presperín, podpredseda NR SR: Ďakujem. Pán poslanec Bárdos vystúpi v rozprave, po ňom pán poslanec Mesiarik.